Ziua Poliției Române se sărbătorește în fiecare an la 25 martie, dată aleasă special deoarece coincide cu sărbătoarea religioasă cunoscută ca „Buna Vestire”. Pentru unii asta poate părea o ironie, de vreme ce veștile primite de la poliție numai bune n-au fost.

APADOR-CH a făcut cu această ocazie un bilanț „festiv” al cazurilor de cetățeni bătuți sau omorâți în secțiile de poliție. Statistica nu este exhaustivă, deoarece în cazul conducerii administrative la secție – perioadă prost reglementată legal și în care se petrec cele mai multe abuzuri la adresa oamenilor aflați fără niciun drept în puterea organelor de ordine – poliția nu are sau nu dorește să facă publice evidențele.

Conform unor date obținute de Jurnalul național, poliția admite că din 2000 până acum au avut loc 32 de decese în custodia ei. Mai jos găsiți descrise pe scurt câteva din cazurile de abuzuri ale forțelor de ordine, documentate și sprijinite de APADOR-CH în instanțele interne sau în cea europeană.

***

1996 – Gabriel Carabulea – torturat de poliție și omorât. România condamnată la CEDO

Gabriel Carabulea, de 27 de ani, a fost torturat de polițiști bucureșteni și a murit în custodia poliției în 1996. Fratele său, susținut de APADOR-CH, a reclamat la Curtea Europeană pentru Drepturile Omului lipsa unor anchete eficiente și imparțiale care să identifice cauzele morții și vinovații. Cazul a fost câștigat în 2010, când statul român a fost condamnat pentru încălcarea unor drepturi fundamentale ale omului: dreptul la viaţă și dreptul de a nu fi torturat sau supus unor tratamente inumane sau degradante.

2000 – Mugurel Soare – împușcat în cap de un polițist de la Secția 10 pentru că fugea pe stradă. România condamnată la CEDO

Pe 19 mai 2000, Mugurel Soare, atunci în vârstă de 19 ani, a fost bătut şi împuşcat în cap de un poliţist în civil. Incidentul s-a petrecut în jurul orei 19.00, în plină stradă (în apropiere de Spitalul Caritas din Bucureşti), în prezenţa unor martori oculari. „Vina” victimei a fost că alerga pe stradă după cumnatul său care îşi abandonase soţia (sora lui Mugurel) şi copilul. Transportat la Spitalul de Urgenţă, Mugurel Soare a fost în comă timp de 5 zile, apoi operat, dar a rămas paralizat pe partea dreptă a corpului şi cu afectarea foarte gravă a centrilor vorbirii. După mai multe tratamente şi-a recăpătat, în bună măsură, capacitatea de a se deplasa fără ajutor, dar nu și capacitatea de a vorbi, handicap ce i-a afectat profund viaţa.

APADOR-CH i-a preluat cazul și l-a reprezentat la CEDO, unde a obținut o condamnare a României în 2011 și despăgubiri pentru Muguel Soare.

2007 – Șerban Marinescu – bătut în Secția 22 de poliție pentru că a avut o neînțelegere cu un taximetrist

Șerban Marinescu a avut o altercație cu un taximetrist, deoarece acesta nu i-a dat rest, și a acceptat să meargă la poliție ca să tranșeze neînțelegerea. Polițiștii, însă, l-au luat la bătaie și l-au ținut în Secția 22, legat de calorifer cu cătușele, până dimineața.

După „medierea” poliției, Marinescu a avut nevoie de 7 zile de îngrijiri medicale. Cazul trenează de șase ani între Parchet și justiție, pare că nimeni nu vrea să facă o anchetă reală a incidentului.

APADOR-CH a înaintat plângerea lui Șerban Marinescu la CEDO.

2008 – Florian Vodă – bătut de polițiști pentru că i-a întrebat de ce legitimează oamenii fără motiv

Florian Vodă, 25 de ani, a fost bătut de câțiva polițiști de la Secția 10 Poliție deoarece într-o seară i-a întrebat de ce legitimează fără motiv niște tineri pe stradă. Polițiștii s-au enervat, l-au bătut și l-au dus la secție, unde l-au amendat pentru „tulburarea liniștii publice”. Tânărul a reclamat abuzul la Parchet.

2009 – Sorin Pârvu – împușcat în cap de polițiști, fiind confundat cu altcineva

Sorin Pârvu, șofer profesionist, conducea mașina unui prieten în 26 septembrie 2009, în Brăila, când a fost blocat în trafic de mai multe mașini în care erau agenți ai Inspectoratului General de Poliţie Bucureşti. Aceștia au tras asupra mașinii conduse de Pârvu, iar unul dintre ei a deschis portiera și l-a împușcat în cap. Ulterior s-a stabilit că fusese confundat cu un urmărit general, dar nici până la această dată nu s-a făcut o anchetă și nu există judecați sau condamnați pentru fapta comisă. Cazul este reprezentat de avocații APADOR-CH, la CEDO.

2009 – Emil Baboi – bătut de polițiști de la Secția 9 pe motiv că era beat

Emil Baboi, taximetrist, 37 de ani la data incidentului, a fost reținut și bătut de polițiști de la Secția 9 poliție pe motiv că se certa cu concubina lui în stradă. După o noapte de bătaie a fost dus la Parchet pentru ordonanță de reținere, dar judecătorul le-a recomandat polițiștilor să-l ducă mai degrabă la spital unde a fost tratat pentru numeroase contuzii și traumatisme.

2011 – George Dan Bălan – omorât în sediul Secției 7 Poliție

George Dan Bălan, 38 de ani, proaspăt întors de la muncă din străinătate, a fost reținut de doi polițiști de la Secția 7, suspectat de tentativă de furt într-un bar din București. A murit în arestul poliției înainte de a fi acuzat concret de ceva. Certificatul constatator al decesului precizează drept cauză a morţii: şoc septic pe fond de pleurezie purulentă.

2012 – Florin Urzică – bătut pe stradă de polițiști de la Secția 9

Proaspăt eliberat din penitenciar, Florin Urzică, de 42 de ani, a fost bătut de trei polițiști de la Secția 9, pe stradă, sub suspiciunea că ar fi furat un telefon mobil. Dus la poliție, Urzică a fost bătut de aceiași polițiști, ca să admită că a mai făcut niște spargeri care aveau autori neidentificați.

2013 –Ion Cucăilă – bătut de doi polițiști și un jandarm, și abandonat pe stradă

Ion Cucăilă a fost la un pas de moarte după ce doi polițiști și un jandarm l-au bătut pe motiv că nu a vrut să intre și să bea într-un bar în care erau și organele de ordine. Suspectat că „trebuie să fi făcut el ceva de vreme ce se ferea de poliție”, cei trei l-au dus la Poliția municipală Târgu Jiu unde l-au bătut până i-au rupt intestinele și apoi l-au abandonat pe stradă. Dacă nu ar fi fost dus a doua zi la spital și operat de urgență ar fi murit în câteva ore. Cazul a fost anchetat rapid de Parchet și agresorii sunt acum judecați.

2014 – Daniel Gabriel Dumitrache – parcagiu omorât în bătaie de polițiști de la Secția 10

Daniel gabriel Dumitrache, 26 de ani, a fost ridicat de polițiști de a Secția 10 de pe stradă, unde percepea taxe ilegale pentru parcarea mașinilor. În timpul cât a stat în garajele Secției 10 a murit, din cauza unei rupturi de splină, după cum arată certificatul de deces. Parchetul anchetează cazul și un polițist a fost deja arestat în acest caz, pentru lovituri cauzatoare de moarte. Cazul a luat această turnură datorită indignării publice.

Pentru o listă completă a cazurilor consultați pagina www.apadorch.org

***

[box style=”rounded”]

APADOR-CH constată că practicile polițiștilor nu se schimbă în ciuda condamnărilor suferite de România la CEDO pentru faptele lor. Poliția continuă să bată în timpul anchetelor și nu numai, iar majoritatea cazurilor sunt mușamalizate profitând și de faptul că unele victime fac parte din categorii defavorizate de populație, care nu îndrăznesc să se plângă.

Cele mai recente cazuri de abuzuri săvârșite de poliție (parcagiul omorât în Secția 10 și fata bătută „live” de șeful Poliției Piatra Neamț) demonstrează că și presiunea media are un rol important în dezvăluirea și anchetarea unor situații de acest gen.

Considerăm că anchetarea reală a acestor cazuri ar duce nu numai la o curățare a instituției de polițiști bătăuși, dar ar spori și încrederea populației într-o instituție al cărei slogan este tocmai „Siguranță și încredere”.

De ziua ei îi urăm Poliției să se reformeze și să folosească întotdeauna legea, nu pumnul, în relația cu cetățenii.

[/box]